RESOLUCIÓN conxunta do 18 de febreiro de 2009, do Instituto Galego de Consumo e da Consellería de Educación e Ordenación Universitaria, pola que se convoca a fase autonómica do concurso de premios sobre consumo responsable e calidade de vida Consumópolis 4: Que facemos no noso tempo de lecer?.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/03/2009

Preámbulo.
A educación para o consumo, en consonancia co establecido na LOE, é fundamentalmente unha educación social e cidadá, que incide na comunidade e representa un medio para avanzar cara a unha cidadanía máis crítica, autónoma, consciente dos seus dereitos e responsabilidades.
Consonte o que se dispón na Lei 8/1994, do 30 de decembro, de creación do Instituto Galego de Consumo, unha das funcións deste organismo é a de impulsar a formación da cidadanía como persoas consumidoras e usuarias, propoñéndolles aos organismos competentes a adopción de programas de educación para o consumo nas distintas etapas e niveis do ensino e realizar as actuacións necesarias para asegurar que a dita formación sexa permanente.
Promover a educación para o consumo nos centros educativos da comunidade autónoma é, por tanto, un interese común do Instituto Galego de Consumo e da Consellería de Educación e Ordenación Universitaria, co obxecto de que o alumnado desenvolva as competencias que lle permitan exercer os seus dereitos como persoas consumidoras, actuando no mercado de forma autónoma, responsable e solidaria.
En consonancia con estes principios, o Instituto Galego de Consumo e a Consellería de Educación e Ordenación Universitaria participan na organización do concurso Consumópolis, coa participación do Instituto Nacional de Consumo e de dezaseis comunidades autónomas . Este concurso ten como obxectivo o desenvolvemento de actividades que promovan, entre os máis novos, hábitos de consumo responsáble fomentando a participación dos centros educativos a través do profesorado e alumnado en actividades relacionadas coa educación para o consumo.
A primeira fase do concurso, consistente nun xogo pedagóxico virtual, desenvolveuse entre o 31 de outubro e o 15 de decembro do ano 2008.
Unha vez rematada a fase de xogo, correspóndelles ao Instituto Galego de Consumo, dependente da Consellería de Innovación e Industria, e á Consellería de Educación e Ordenación Universitaria convocar a fase autonómica do concurso, co obxecto de seleccionar os gañadores que representen a Comunidade Autónoma de Galicia na fase estatal.
Por todo iso,
DISPOÑEMOS:
Artigo 1º.-Obxecto.
Esta resolución ten por obxecto convocar e regular a fase autonómica do concurso escolar 2008-2009 Consumópolis 4 sobre consumo responsáble: Que facemos co noso tempo de lecer?.
A fase autonómica do concurso consiste na realización dun libro virtual sobre As formas de lecer e tempo libre dos mozos e mozas no pasado, presente e futuro, en que os equipos participantes deberán expoñer a súa visión sobre algúns dos aspectos do consumo responsable en relación coas actividades do tempo de lecer, coas características que se indican no artigo 6º desta resolución.
Artigo 2º.-Dotación económica.
1. Concederanse tres premios de 1.000, 600 e 300 euros para os traballos clasificados respectivamente en primeiro, segundo e terceiro lugar por cada un dos niveis de participación seguintes:
a) Alumnado de 3º ciclo de ensino primario.
b) Alumnado de 1º e 2º curso de ensino secundario obrigatorio (ESO).
c) Alumnado de 3º e 4º curso de Ensino secundaria obrigatorio (ESO).
Ademais, todos os membros do equipo recibirán un diploma acreditativo como gañadores.
2. Os traballos clasificados en primeiro lugar en cada un dos niveis representarán a comunidade autónoma na fase estatal que se celebrará en Madrid.
3. Os premios faranse efectivos con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2009, en que existe crédito axeitado e abondo.
Artigo 3º.-Beneficiarios.
1. Poderán participar nesta fase autonómica todos aqueles equipos constituídos por cinco alumnos ou alumnas de idades comprendidas entre 10 e 16 anos, coordinados por un profesor ou profesora, que estiveran inscritos previamente e que remataran a primeira parte do concurso realizada a través da páxina web que soporta o xogo e que ten achega desde a web do Instituto Galego de Consumo (www.igc.xunta.es).
2. Un mesmo profesor ou profesora poderá coordinar máis dun equipo dun mesmo ciclo.
3. Cada equipo deberá presentar un único traballo, non habendo límite para o número de grupos que formaren en cada centro educativo.
4. Os niveis de participación establecidos son:
-Alumnado de 3º ciclo de educación primaria ( de 10 a 12 anos).
-Alumnado de 1º e 2º curso de educación secundaria obrigatoria ( de 12 a 14 anos).
-Alumnado de 3º e 4º curso de educación secundaria obrigatoria ( de 14 a 16 anos).
Artigo 4º.-Prazo de presentación.
O prazo para a presentación dos traballos comezará ao día seguinte da publicación desta resolución no Diario Oficial de Galicia e rematará o día 7 de marzo de 2009.
Artigo 5º.-Presentación das solicitudes e documentación.
1. Os traballos que se presenten irán acompañados da seguinte documentación:
a) Solicitude asinada pola dirección do centro escolar conforme o modelo que figura como anexo a esta resolución.
b) Unha copia en soporte dixital do libro virtual que se presenta ao concurso, segundo as características establecidas no artigo 6º A) desta resolución.
c) Memoria descritiva realizada polo alumnado participante de como se organizaron para a realización do traballo en ambas as fases, segundo as características establecidas no artigo 6º B) desta resolución.
d) Os traballos presentaranse en idioma galego, consonte coa normativa vixente.
2. Os concursantes presentarán a documentación indicada por duplicado nos rexistros dos servizos provinciais do Instituto Galego de Consumo ou polas canles establecidas na Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción dada pola Lei 4/1999. No caso de proceder ao envío certificado por correo, a instancia que se debe xuntar ao traballo estará datada e cuñada pola oficina de correos previamente á súa certificación.
Artigo 6º.-Características dos traballos.
Para poder participar nesta convocatoria é necesario completar a primeira fase do xogo por parte de todos os integrantes de cada equipo. Unha vez rematada a dita fase de xogo, cada equipo participante deberá realizar un traballo en equipo consistente en:
A. Elaboración dun libro virtual que trate sobre: As formas de lecer e tempo libre dos mozos e mozas no pasado, presente e futuro.
O libro terá as seguintes características:
1. Para os equipos de 3º ciclo de ensino primario:
-Portada, prólogo e índice.
-Extensión: número de palabras: entre 1.800 e 2.500, con tamaño de letra 12 e, polo menos, 7 ilustracións (fotografías, debuxos, gráficos, animación, etc.). Non poderá conter enlaces externos a outros sitios da internet.
-Un traballo de investigación sobre algún aspecto do lecer no pasado.
-Un relato imaxinario de como será o lecer no futuro.
-Un relato breve ou conto que trate sobre algún aspecto do lecer.
2. Para os equipos do 1º e 2º curso do ensino secundaria obrigatorio (ESO):
-Portada, prólogo e índice.
-Extensión: número de palabras: entre 2.000 e 3.000, con tamaño de letra 12, e polo menos 9 ilustracións (fotografías, debuxos, gráficos, animación, etc.). Non poderá conter enlaces externos a outros sitios da internet.
-Un traballo de investigación sobre algún aspecto do lecer no pasado e como se foi modificando a medida que se desenvolveron os medios de comunicación.
-Un traballo en que se comparen as formas de lecer en distintas culturas.
-Un relato imaxinando sobre o lecer no futuro.
3. Para os equipos do 3º e 4º curso da ensino secundario obrigatorio (ESO):
-Portada, prólogo e índice.
-Extensión: número de palabras: entre 2.500 e 3.500, con tamaño de letra 12, e polo menos 11 ilustracións (fotografías, debuxos, gráficos, animación, etc.). Non poderá conter enlaces externos a outros sitios da internet.
-Un traballo de investigación sobre o lecer no pasado tendo en conta aspectos xeográficos, históricos, económicos e ideolóxicos da época.
-Un artigo sobre a influencia das tecnoloxías da información e da comunicación (TIC) no lecer.
-Un relato imaxinando sobre o lecer do futuro.
Só se poderá presentar un libro por equipo.
B. Elaboración dunha memoria en soporte papel e dixital, cuxa extensión non debe ser inferior a 5 páxinas nin superior a 10, en que se expoña como foi a participación do equipo no percorrido de xogo Consumópolis 4: As formas de lecer e tempo libre dos mozos e mozas no pasado, presente e futuro, e na realización da do libro virtual, en que se explique como mínimo:
-A organización do equipo para a resolución das probas das actividades do xogo Consumópolis 4 e a documentación consultada.
-A organización do equipo para a elaboración da revista, as fontes documentais consultadas e os materiais utilizados.
-Xuntarase anexo fotográfico das actividades realizadas polo alumnado durante a experiencia.
O libro e a memoria realizaranse en idioma galego segundo a normativa vixente. Presentaranse en formato dixital o libro e en soporte papel e dixital a memoria, indicando os distintos programas informáticos utilizados na súa realización.
Unha vez rematada a realización do libro virtual poderase imprimir a ficha do libro virtual, documento que contén os datos do libro virtual: referencia do libro/nome do equipo/redactores/nº de páxinas.
O/a profesor/a deberá imprimir este documento e envialo ao Instituto Galego de Consumo xunto coa solicitude de participación, segundo se indica no artigo 5º desta resolución. Con este documento o xurado poderá acceder ao libro e proceder á súa avaliación.
Artigo 7º.-Xurado.
1. Os traballos que se presenten a esta convocatoria serán examinados e avaliados por un xurado constituído por:
Presidenta:
-A xerente do Instituto Galego de Consumo ou persoa en que delegue.
Vicepresidenta:
-A directora xeral de Ordenación e Innovación Educativa ou persoa en que delegue.
Vogais:
-A xefa do Servizo de Información, Cooperación e Fomento do Instituto Galego de Consumo.
-Un/a asesor/a docente da Consellería de Educación e Ordenación Universitaria.
-A xefa de Sección de Educación e Formación do Instituto Galego de Consumo, que actuará como secretaria.
2. O funcionamento do xurado estará regulado polas normas contidas no capítulo II do título II da Lei 30/1992, do 26 de novembro, de réxime xurídico das administracións públicas e do procedemento administrativo común. O xurado terá facultades para resolver as dúbidas que aparezan na interpretación das bases desta convocatoria.
3. O xurado, de ser necesario, poderá contar co asesoramento de especialistas.
4. Os premios anunciados poderán ser declarados desertos. Non obstante, o xurado poderá determinar a redistribución da contía dos declarados desertos se as características dos traballos así o permiten.
Artigo 8º.-Criterios de valoración.
Para a selección dos traballos con dereito a premio, o xurado terá en conta os seguintes criterios:
a) A puntuación obtida no xogo pedagóxico Consumópolis 4: As formas de lecer e tempo libre dos mozos e mozas no pasado, presente e futuro, que representará o 40% da puntuación total que conseguirá cada equipo. A avaliación das probas incluídas no xogo interactivo a través da internet Consumópolis 4 quedará establecida de forma automática polo propio sistema.
b) O libro virtual suporá o 60% da puntuación total que conseguirá cada equipo, téndose en conta para a súa avaliación os criterios seguintes:
-A adecuación ao tema Consumo responsable: 40%.
-A orixinalidade en mensaxes e contidos: 30%.
-O deseño e a estrutura: 25%.
-A memoria suporá: 5%.
Artigo 9º.-Certificación.
Para os traballos presentados e que reúnan os requisitos estabelecidos nesta convocatoria, a Consellería de Educación e Ordenación Universitaria poderalle recoñecer ao profesorado coordinador, se a calidade do traballo así o xustifica e mediante a expedición dun certificado persoal, as horas de innovación realizadas ao abeiro desta convocatoria.
Estas últimas terán, ao amparo do número 1º do artigo 28 da Orde do 1 de marzo de 2007, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e innovación das titulacións (DOG nº 70, do 11 de abril), a consideración de actividades de formación permanente do profesorado cunha equivalencia de 10 horas lectivas.
Artigo 10º.-Pagamento dos premios.
1. O pagamento dos premios, por unha contía máxima de 5.700 euros, farase con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2009, onde existe crédito axeitado e abondo.
2. Os traballos clasificados en primeiro lugar en cada un dos niveis representarán a comunidade autónoma na fase estatal que se celebrará en Madrid.
3. Os/as destinatarios/as dos premios teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas no exercicio das súas funcións de fiscalización e control.
4. Toda alteración das condicións tidas en conta para a concesión dos premios poderá dar lugar a modificacións da resolución de concesión.
5. Así mesmo, en caso de incumprimento de calquera das condicións establecidas para a súa concesión, existirá a obriga de reintegro total ou parcial do premio percibido.
Artigo 11º.-Difusión e publicación.
1. O Instituto Galego de Consumo e a Consellería de Educación e Ordenación Universitaria poderán proceder conxuntamente á reprodución, publicación e divulgación dos traballos premiados, que quedarán na súa propiedade, agás os clasificados en primeiro lugar de cada categoría, que concursarán na fase estatal.
2. Os gañadores quedan na obriga de asumir as responsabilidades que puidesen resultar da utilización dos textos, imaxes e outros elementos creativos achegados na realización do traballo e en que a propiedade sexa de terceiras persoas ou entidades alleas a esta convocatoria.
3. A participación de menores nas distintas reportaxes fotográficas que formen parte do traballo deberá contar coa autorización por escrito dos pais ou titores.
4. A participación na correspondente convocatoria supón a aceptación de todas as bases, así como a cesión aos organismos convocantes do dereito de propiedade intelectual dos traballos premiados, cales se poderán introducir as variacións que se consideren máis axeitadas para a súa finalidade.
Artigo 12º.-Retirada da documentación.
As persoas interesadas ou quen as representan poderán solicitar a retirada dos traballos non premiados da páxina web que soporta o concurso, no prazo de trinta días naturais seguintes ao da publicación da resolución de concesión dos premios no Diario Oficial de Galicia; en caso contrario quedarán expostos de forma permanente mentres se manteña o concurso.
Artigo 13º.-Resolución.
1. As solicitudes entenderanse desestimadas se non fosen resoltas no prazo de seis meses contados a partir do día seguinte ao da publicación da correspondente convocatoria no Diario Oficial de Galicia.
2. A proposta de concesión de premios emitida polo xurado, entre o 10 e o 30 de marzo, elevaráselle ao presidente do Instituto Galego de Consumo e á conselleira de Educación e Ordenación Universitaria para a súa resolución e publicación no Diario Oficial de Galicia.
3. Contra esta resolución, que pon fin á vía administrativa, os interesados poderán interpoñer:
a) Recurso potestativo de reposición ante o órgano que a ditou ou debeu ditala no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo, segundo o establecido na Lei 29/1998, da xurisdición contencioso administrativa, ante o xulgado do contencioso-administrativo correspondente á circunscrición do órgano que ditou a resolución, se é expresa, no prazo de dous meses contados desde o día seguinte ao da súa notificación, ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, de ser o caso, calquera outro que estimen procedente.
Artigo 14º.-Réxime de recursos.
Esta resolución poderá ser recorrida potestativamente, ante o presidente do Instituto Galego de Consumo, mediante recurso de reposición no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses contados desde o día seguinte ao da súa publicación, ante o xulgado do contencioso-administrativo correspondente, de conformidade coa Lei 29/1998,do 13 de xullo, reguladora da xurisdición contencioso-administrativa.
Disposición adicional
No non previsto nesta resolución atenderase o establecido na Lei 9/2007, do 13 de xuño, de subvencións de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en todo o que non se opoña á Lei 9/2007, Lei 30/1992, de réxime xurídico das administracións públicas e do procedemento administrativo común e na normativa comunitaria que lle resulte de aplicación.
Disposición derradeira
Facúltase a Presidencia do Instituto Galego de Consumo para que dite as disposicións necesarias para o desenvolvemento do disposto nesta resolución.
Santiago de Compostela, 18 de febreiro de 2009.
Laura Sánchez Piñón	Emilio Nogueira Moure
Conselleira de Educación	Presidente do Instituto Galego
e Ordenación Universitaria	de Consumo
Ver referencia pdf "04200D005P059.PDF"